Γιόχαν Χόφμανσεγκ

Ο Γιόχαν Χόφμανσεγκ (Johann Centurius Hoffmann Graf von Hoffmannsegg) (23 Αυγούστου 1766 – 13 Δεκεμβρίου 1849) ήταν Γερμανός βοτανολόγος, ορνιθολόγος, εντομολόγος, πτεριδολόγος, λεπιδοπτεριδολόγος και ζωολόγος. Η επίσημη βοτανική συντομογραφία, που αφορά τον Χόφμανσεγκ, είναι Hoffmanns.

Βιογραφία 
Ο Χόφμανσεγκ γεννήθηκε στην πόλη Ράμεναου της Γερμανίας to 1766.  

Σπούδασε ιστορία, γεωγραφία, φυσικές επιστήμες και νέες γλώσσες στο Πανεπιστήμιο της Λειψίας και στο Πανεπιστήμιο του Γκέτινγκεν. Κατά τη διάρκεια αυτής της περιόδου ο ενθουσιασμός του για τη βοτανική και την εντομολογία αυξήθηκε και αποφάσισε να γίνει εξερευνητής. Ωστόσο, μετά τον πρόωρο θάνατο των γονιών του το 1788, κληρονόμησε τις κατοικίες τους στη Δρέσδη και την οικογενειακή περιουσία του πατέρα του στο Ράμεναου, την οποία ανέλαβε αρχικά αλλά το 1794 την πούλησε στον γαμπρό του. Ταξίδεψε σε διάφορες χώρες της Ευρώπης, όπου μελέτησε τα φυτά και τα ζώα τους και απέκτησε τεράστιες συλλογές. 

 Το 1793–1794 πραγματοποίησε το πρώτο μεγάλο ταξίδι του με σκοπό την έρευνα και επισκέφτηκε την Ουγγαρία, την Αυστρία και την Ιταλία.
 Το 1795–1796 επικεντρώθηκε στην Πορτογαλία, την οποία επισκέφθηκε με πλοίο μαζί με τον Γερμανό φυσιοδίφη και εξερευνητή Βίλχελμ Γκότλιμπ Τιλίζιος.
 Το 1797–1801 ήταν η περίοδος κατά την οποία έκανε μακρύτερη και πιο εντατική έρευνα, ταξιδεύοντας μαζί με τον Χάινριχ Φρίντριχ Λινκ. Για παράδειγμα, σε ένα ταξίδι στη Γαλλία, την Ισπανία και την Πορτογαλία, συγκέντρωσαν περισσότερα από 2.100 φυτά. Και οι δύο μαζί, δημοσίευσαν το Flore Portugaise,   μια επισκόπηση της χλωρίδας της Πορτογαλίας, με περισσότερες από 100 έγχρωμες πλάκες χαλκού.

Τις συλλογές, που αποκτούσε κατά τη διάρκεια των ταξιδιών του, έστελνε στον φίλο του, εντομολόγο και ζωολόγο Γιόχαν Καρλ Βίλχελμ Ίλιγκερ, ο οποίος ήταν τότε στο Μπράουνσβαϊγκ, για να τις μελετήσει και ταξινομήσει. Ο Ίλιγκερ (1775-1813) συστηματοποίησε τη μεγάλη συλλογή εντόμων του Χόφμανσεγκ στο Μπράουνσβαϊγκ, η οποία ήταν μακράν η μεγαλύτερη συλλογή με περισσότερα από 16.000 δείγματα. 

Από το 1804 έως το 1816, ο Χόφμανσεγκ εργάστηκε στο Βερολίνο και το 1815 εξελέγη μέλος της Πρωσικής Ακαδημίας Επιστημών.  

Το 1809 ίδρυσε το Ζωολογικό Μουσείο Βερολίνου και πρότεινε τον φίλο του Ίλιγκερ για τη θέση του επιμελητή. Στη συνέχεια, όλες οι συλλογές του Χόφμανσεγκ μεταφέρθηκαν στο Βερολίνο και για την προσφορά του, στις 2 Νοεμβρίου 1810, του απονεμήθηκε το Παράσημο του Κόκκινου Αετού (Τρίτης Τάξης της περιόδου 1810–1918). 

 Στη βάση δεδομένων του "Διεθνή Καταλόγου Ονομασίας Φυτών" υπάρχουν δημοσιευμένες 784 ονομασίες φυτών υπό τη συντομογραφία συντάκτη Hoffmanns.
 Το γένος των οσπρίων Χοφμανσέγκια πήρε το όνομά του από τον Χόφμανσεγκ.

Το 1820 αγόρασε την πατρική του περιουσία με το κτήμα στο Ράμεναου, που είχε πουλήσει πριν από 26 χρόνια, με σκοπό να περάσει τη συνταξιοδότησή του στη Δρέσδη. Αφιερώθηκε στην κηπουρική και την καλλιέργεια φυτών. Στα 59 του, παντρεύτηκε τη 19χρονη Φάνη Λουίζε Γιοχάνα φον Βάρνερυ, εγγονή του Στρατηγού Καρλ Ερνστ Άουγκουστ φον ντερ Γκρέμπεν.

Απεβίωσε στη Δρέσδη to 1849  σε ηλικία 83 ετών, όπου και ετάφη στο Παλαιό Καθολικό Νεκροταφείο της πόλης.

Σημειώσεις 

 Η συνήθης συντομογραφία συντάκτη Hoffmanns. (η οποία αναφέρεται σε ένα βοτανικό όνομα) χρησιμοποιείται για να υποδείξει αυτό το πρόσωπο ως συγγραφέα.
 Όσον αφορά τα προσωπικά ονόματα: Μέχρι το 1919, το όνομα Γκραφ (Graf) ήταν τίτλος ευγενείας (μεταφρασμένος ως Κόμης), όχι όνομα ή μεσαίο όνομα. Η γυναικεία απόδοση του τίτλου είναι Γκρέφιν (Gräfin). Στη Γερμανία, από το 1919, αποτελεί πλέον μέρος των οικογενειακών ονομάτων.

Γκαλερί

Παραπομπές 

Γερμανοί επιστήμονες
Γερμανοί βοτανολόγοι
Μέλη της Πρωσικής Ακαδημίας Επιστημών
Ταξινομία
Βερολινέζοι
Κόμητες της Αγίας Ρωμαϊκής Αυτοκρατορίας
Βοτανολογική ονοματολογία